CELEX: 32012D1218(02)
Language: mt
Date: 2012-12-14 00:00:00
Title: Deċiżjoni tal-Kummissjoni tal- 14 ta’ Diċembru 2012 li temenda d-Deċiżjoni tal-Kummissjoni 2006/210/KE biex tgħaqqad grupp ta’ esperti regolatorji nazzjonali ta’ livell għoli u li ttawwal il-mandati tal-Grupp ta’ Livell Għoli u l-perjodu ta' applikazzjoni tad-Deċiżjoni 2006/210/KE sal- 31 ta’ Ottubru 2014

18.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 390/7
            
         DEĊIŻJONI TAL-KUMMISSJONI
   tal-14 ta’ Diċembru 2012
   li temenda d-Deċiżjoni tal-Kummissjoni 2006/210/KE biex tgħaqqad grupp ta’ esperti regolatorji nazzjonali ta’ livell għoli u li ttawwal il-mandati tal-Grupp ta’ Livell Għoli u l-perjodu ta' applikazzjoni tad-Deċiżjoni 2006/210/KE sal-31 ta’ Ottubru 2014
   2012/C 390/09
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Il-Grupp ta’ Esperti Regolatorji Nazzjonali ta’ Livell Għoli (minn hawnhekk ’il quddiem imsejjaħ “il-grupp”) stabbilit bid-Deċiżjoni tal-Kummissjoni 2006/210/KE (1) kif emendata bid-Deċiżjoni tal-Kummissjoni 2010/63/UE (2) huwa grupp konsultattiv ta’ esperti nazzjonali ta’ livell għoli tar-regolamentazzjoni intelliġenti.
            
         
               (2)
            
            
               Il-President tal-Kummissjoni indika li r-regolamentazzjoni intelliġenti (3) se tibqa’ tokkupa post importanti fuq l-aġenda politika tal-Kummissjoni (4).
            
         
               (3)
            
            
               Sabiex dik l-aġenda titmexxa ’l quddiem, huwa importanti li jkun hemm forum fejn issir diskussjoni dwar ir-regolamentazzjoni intelliġenti u għall-promozzjoni tal-kooperazzjoni mal-Istati Membri dwar kwistjonijiet ta’ regolamentazzjoni intelliġenti.
            
         
               (4)
            
            
               Il-mandat tal-Grupp għandu għaldaqstant jiġi estiż sa tmiem il-mandat ta’ din il-Kummissjoni.
            
         
               (5)
            
            
               F'Novembru 2010 l-Kummissjoni stabbiliet qafas ġdid għall-gruppi ta' esperti tal-Kummissjoni (5). Dan il-qafas għandu jiġi kkunsidrat.
            
         
               (6)
            
            
               Id-Deċiżjoni 2006/210/KE għandha tiġi emendata u estiża kif xieraq.
            
         IDDEĊIDIET KIF ĠEJ:
   Artikolu 1
   L-Artikolu 3 tad-Deċiżjoni 2006/210/KE jinbidel bit-test li ġej:
   
      “Artikolu 3
      Sħubija – Ħatra
      1.   Il-Grupp ser ikun iffurmat mill-awtoritajiet tal-Istati Membri. Kull Stat Membru ser ikollu rappreżentant wieħed fil-grupp. F’każijiet eċċezzjonali, jekk ikun hemm kompetenza maqsuma fil-livell tal-amministrazzjoni f'dak l-Istat Membru, jista’ jinħatar it-tieni rappreżentant.
      2.   L-Istati Membri jaħtru r-rappreżentanti tagħhom minn fost speċjalisti li jkunu kompetenti fl-oqsma msemmija fl-Artikolu 2.
      3.   Ir-rappreżentanti tal-Istati Membri jinħatru għal mandat ta’ sentejn li jista’ jiġġedded. Huma jibqgħu fil-kariga sa meta jiġu ssostitwiti jew jispiċċalhom il-mandat tagħhom. Il-mandat tagħhom jista’ jiġġedded.
      4.   Tista’ ssir dispożizzjoni biex jinħatru l-istess numru ta' membri sostituti daqskemm hemm rappreżentanti tal-Istati Membri. Is-sostituti jinħatru bl-istess kondizzjonijiet bħar-rappreżentanti tal-Istati Membri; is-sostituti awtomatikament jieħdu post kwalunkwe rappreżentanti li jkunu assenti jew indisposti.
      5.   Ir-rappreżentanti tal-Istati Membri li ma jibqgħux f’pożizzjoni li jikkontribwixxu b’mod effettiv għad-deliberazzjonijiet tal-grupp, li jirriżenjaw jew li ma jkunux konformi mal-kundizzjonijiet stabbiliti fil-paragrafu 3 ta’ dan l-Artikolu, jew fl-Artikolu 339 tat-Trattat, jistgħu jiġu sostitwiti għall-kumplament tal-mandat tagħhom.
      6.   Id-dejta personali tinġabar, tiġi pproċessata u tiġi ppubblikata skont ir-Regolament (KE) Nru 45/2001.”
   
   Artikolu 2
   Fl-Artikolu 4 tad-Deċiżjoni 2006/210/KE, il-paragrafu 4 jinbidel bit-test li ġej:
   
      “4.   Il-membri tal-gruppi ta’ esperti u r-rappreżentanti tagħhom, kif ukoll l-esperti u l-osservaturi li jkunu mistiedna, iħarsu l-obbligi tas-segretezza professjonali mniżżlin fit-Trattati u fir-regoli ta’ implimentazzjoni tagħhom, u r-regoli tal-Kummissjoni dwar is-sigurtà marbutin mal-ħarsien tat-tagħrif ikklassifikat tal-UE, imniżżlin fl-Anness tad-Deċiżjoni tal-Kummissjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.”
   
   Fl-istess Artikolu, il-paragrafu 8 jiġi mibdul bit-test li ġej:
   
      “8.   Il-Kummissjoni se tippubblika d-dokumenti kollha rilevanti (bħal aġendi, minuti u sottomissjonijiet tal-parteċipanti) fir-Reġistru tal-Gruppi Esperti tal-Kummissjoni u Entitajiet simili oħrajn jew permezz ta’ ħolqa mir-Reġistru għal websajt apposta, fejn tkun tista’ tinstab l-informazzjoni. Għandhom jiġu previsti eċċezzjonijiet għall-pubblikazzjoni sistematika ta’ dokument meta l-iżvelar tiegħu ikun idgħajjef il-ħarsien ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001.”
   
   Artikolu 3
   Fid-Deċiżjoni 2006/210/KE, it-test eżistenti tal-Artikolu 5 jiġi mibdul bit-test li ġej:
   
      “Artikolu 5
      Spejjeż tal-laqgħat
      1.   Il-parteċipanti fl-attivitajiet tal-Grupp ma jiġux irrimunerati għas-servizzi li jagħtu.
      2.   L-ispejjeż li jagħmlu l-parteċipanti fl-attivitajiet tal-Grupp għall-ivvjaġġar u għas-sussistenza jiġu rrimborsati mill-Kummissjoni skont id-dispożizzjonijiet fis-seħħ fi ħdan il-Kummissjoni.
      3.   Dawk l-ispejjeż jiġu rimborżati sakemm ikun hemm fondi disponibbli bħala parti mill-proċedura annwali għall-allokazzjoni tar-riżorsi.”
   
   Artikolu 4
   Fl-Artikolu 6 tad-Deċiżjoni 2006/210/KE, it-tieni sentenza hija mibdula b'dan li ġej:
   “Tapplika sal-31 ta’ Ottubru 2014.”
   Artikolu 5
   Din id-Deċiżjoni tidħol fis-seħħ fil-31 ta’ Diċembru 2012.
   
      Magħmul fi Brussell, l-14 ta’ Diċembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 76, 15.3.2006, p. 3 (Bil-Malti: ĠU L 76M, 16.3.2007, p. 146-172).
   
      (2)  ĠU L 35, 6.2.2010, p. 14.
   
      (3)  Il-Komunikazzjoni dwar ir-Regolamentazzjoni Intelliġenti COM(2010) 543.
   
      (4)  Linji Gwida politiċi għall-Kummissjoni li jmiss: dokument ippreżentat lill-Membri tal-Parlament Ewropew fil-15 ta’ Settembru 2009.
   
      (5)  C(2010) 7649 finali; SEC(2010) 1360 finali.